als_Latn dik_Latn sag_Latn
Basha: Ligjërisht është anuluar i gjithë projekti për Xhaminë e Madhe (Burimi: Gazeta Tema, www.gazetatema.net)
Kryetari i Partisë Demokratike, Lulzim Basha, njëkohësisht kryetar i Bashkisë së Tiranës, tha në një konferencë për shtyp se anulimi i lejes për godinën polifunksionale pranë Xhamisë së Madhe në Tiranë do të thotë anulim i të gjithë projektit.
Basha tha se godina polifunksionale do ngrihej mbi një truall privat. Ai shtoi se pronarët e këtij trualli në këmbim i dhanë një hapësirë Komunitetit Mysliman.
“Ligjërisht është anuluar leja e projektit të Xhamisë së Madhe. Gjithçka tjetër është broçkull dhe gënjeshtër që u serviret shqiptarëve,” tha Basha.
Basha foli gjatë në konferencën për shtyp në lidhje me situatën ekonomike në vend.
“Kryeministri Edi Rama po rreket të krijojë një imazh të degraduar të financave të vendit.
Rama thotë se ekonomia është në kolaps, ne u themi qytetarëve se ekonomia jonë nuk ra asnjëherë në recesion në vitet 2009- 2012 e në vijim. Edhe në këto gjashtë muaj pati rritje pozitive dhe ishte FMN që deklaroi se rritja e këtij viti do jetë afër 2 përqind,” tha Basha.
“Ne u themi qytetarëve shqiptarë se të ardhurat fiskale kanë pasur rënie vetëm 4 përqind në krahasim me një vit më parë. Kjo rënie ka ardhur si rezultat i një rritje ekonomike më të vogël se vitin që shkoi dhe si efekt i ndikimit në buxhet i lehtësirave fiskale. Kjo rënie nuk ka ardhur si rezultat i shthurjes së administratës fiskale, edhe pse Rama bënte thirrje që të mos paguheshin detyrimet ndaj shtetit,” vijoi kryetari i PD.
Sipas tij, nëse qeveria e re punon si qeveria e mëparshme deri në fund të vitit, nuk ka vend për panik as për nivelin e të ardhurave, as për deficitin.
“Borxhi i Shqipërisë është i matur, i mirëadministruar dhe nuk është rritur sipas shifrave absurde të Edi Ramës.
Në vitin 2007 e ulëm borxhin në 53.4 përqind. E mbyllëm vitin 2012 me një borxh prej 61.9 përqind të PBB.
Është e vërtetë që disa kompani ndërtimi kanë avancuar me shpejtësi në punë publike, por kjo ka qenë zgjidhja e tyre. Por shpejtimi i punimeve të tyre nuk mund të shndërrohet në borxh të shtetit,” tha Basha.
Sipas kryetarit të PD, Rama ka tre synime.
“Rama synon të shesë si sukses për pak kohë përmirësimin virtual të gjendjes.
Rama synon të krijojë një rezervë të padukshme dështimesh, pra të krijojë brezin e sigurisë së dështimeve.
Dhe së treti, Rama synon të krijojë një fond abuzimi me taksat e shqiptarëve dhe të mbajë peng me këtë mekanizëm bizneset dhe median,” tha Basha.
Ai u shpreh se opozita nuk do e lejojë Ramën që të mashtrojë.
“Në ditët në vijim do publikojmë sistematikisht faktet dhe shifrat e detajuara për secilën nga çështjet e detajuara më sipër. I them Edi Ramës se e ka të kotë me këto gënjeshtra. Por ndryshe nga kur ishte në opozitë, sot duhet ta kuptojë se gënjeshtrat janë me kosto brenda për ekonominë e vendit dhe për çdo shqiptar,” tha Basha.
08.10.2013
Burimi: Gazeta Tema
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn